በጋምቤላ ጠረፋማ አካባቢዎች ኮሮናን የመከላከል ሥራው ተጠናክሮ ይቀጥላል
ጋምቤላ (ኢዜአ)፡- በጋምቤላ ክልል ጠረፋማ አካባቢዎች በኮሮና መከላከል ዙሪያ የህዝቡን ግንዛቤ ለማሳደግ የተጀመሩት ሥራዎች ተጠናክረው እንዲቀጥሉ የጋምቤላ ክልል ርዕሰ መስተዳድር አሳሰቡ ።
ርዕሰ መስተዳድሩን ጨምሮ የክልሉ ከፍተኛ የሥራ ኃላፊዎች በኑዌር ዞን ሶስት ጠረፋማ ወረዳዎች በመገኘት የግብርና ልማትና የኮሮና ቫይረስን ለመከላከል እየተከናወኑ ያሉትን ሥራዎችን ጎብኝተዋል።
ርዕሰ መስተዳድሩ አቶ ኡሞድ ኡጁሉ በዚሁ ጊዜ እንደገለጹት፤ጠረፋማ ወረዳዎቹ ለቫይረሱ ተጋላጭነታቸው ከፍተኛ ከመሆኑ ጋር ተያይዞ የህዝቡን ግንዛቤ የማሳደጉ ሥራ ተጠናክሮ ይቀጥላል ።
ወረዳዎቹ በተለይም ከደቡብ ሱዳን ጋር የሚዋሰኑ ከመሆኑ ጋር ተያይዞ ለችግሩ ይጋለጣሉ የሚል ስጋት እንዳለ ተናግረው፣ የህዝቡን ግንዛቤ የማሳደጉ ሥራ ተጠናከሮ እንደሚቀጥል አስታውቀዋል።
በመስክ ጉብኝቱ በወረዳዎቹ ቫይረሱን ለመከላከል የተጀማመሩ ሥራዎች እየተካሄዱ ስለመሆናቸው ማረጋገጣቸውን ተናግረው፣የህብረተሰቡ ግንዛቤ አሁንም ዝቅተኛ መሆኑን ተናግረዋል።
እንደ ርዕሰ መስተዳድሩ ገለጻ፤ ህብረተሰቡ አካላዊ ርቀት በመጠበቅም ሆነ ሌሎች በአስቸኳይ ጊዜ አዋጁ የተላለፉ ውሳኔዎችን ተግባራዊ በማድረግ ረገድ ክፍተቶች እየታዩ ናቸው ።የዞንና የወረዳ አመራሮች የኮሮና ቫይረስን ለመከላከል የህዝቡን ግንዛቤ በማሳደግ ረገድ የጀመሩትን ሥራዎች አጠናክረው ሊቀጥሉ ይገባል።
በዞኑ ብሎም በወረዳዎቹ የኮሮናን ቫይረስ ከመከላከል ጎን ለጎን የመኸር እርሻና የአረንጓዴ ልማት ሥራዎችን ውጤታማ ለማድረግ መስራት እንደሚገባም አስገንዝበዋል።
የክልሉ መንግሥት በዞኑና በወረዳ በሁሉም ዘርፎች የተጀመሩ ሥራዎች ይበልጥ ተጠናክረው እንዲቀጥሉ የድጋፍና የክትትል ሥራውን አጠናክሮ እንደሚቀጥል ርዕሰ መስተዳድሩ ገልፀዋል ።
የኑዌር ብሄረሰብ ዞን ዋና አስተዳዳሪ አቶ ሞድ ቶክ እንደሚሉት፤ የኮሮና ቫይረስ በሀገሪቱ መግባቱ ከተሰማበት ጊዜ አንስቶ በዞኑ በሚገኙ አምስት ወረዳዎች የህዝብ ግንዛቤን የመፍጠርና የሃብት ማሰባሰብ ሥራን ጨምሮ የተለያዩ ተግባራት እየተከናወኑ ይገኛሉ።
በተለይም ከአስቸኳይ ጊዜ አዋጁ ወዲህ በጠረፋማ ወረዳዎች ያለውን ህገ ወጥ የሰዎች እንቅስቃሴ ለመግታት ከፌዴራል የጸጥታ አካላት ጋር በቅንጅት እየተሰራ ነው ብለዋል ።አሁንም በዘርፉ ቀጣይ ሥራዎች እንደሚያስፈልግ ጠቁመው፣ በሽታውን ከመከላከል ጎን ለጎንም የግብርናና ሌሎች የልማት ተግባራት እንደሚገኙም ጠቅሰዋል።
የክልሉ ከፍተኛ የሥራ ኃላፊዎች ላለፉት ሁለት ቀናት በዞኑ በሚገኙ ሶስት ጠረፋማ ወረዳዎች በመገኘት በኮሮና መከላከል፣ በመኸር እርሻና በችግኝ ዝግጅት እየተከናወኑ የሚገኙትን ሥራዎች ገብኝተዋል። 
አዲስ ዘመን ግንቦት 25/2012